Søren Pind (V), 2011-01-20:
Norge er det eneste land i Europa, som er gået længere end Danmark.
Alle andre lande i Europa er på samme niveau, som vi er, nemlig som støttemedlemmer.
Så det er jo ikke sandt, når det siges, at vi ikke deltager i det her initiativ.
Dernæst bliver jeg nødt til at forstå noget.
Er det sådan, at fru Julie Rademacher står her og blander en påstand, som i øvrigt er helt uden kildeangivelse, om et storsponsorat til regeringen sammen med et spørgsmål om korruption, og skal jeg forstå det sådan, at man anklager Danmarks førende virksomhed og i øvrigt det statslige selskab DONG for at være korrupt?
For så forstår jeg ikke længere den politiske ramme for debatten her i Folketingssalen.
Jeg synes ikke, at det har noget med det her at gøre, og jeg må også sige, at det er en fuldstændig udokumenteret påstand.
EITI er først og fremmest rettet mod at bistå udviklingslande med meget ringe administrativ kapacitet med henblik på at øge gennemsigtigheden omkring indtægter og skattebetalinger vedrørende udvindingsindustri.
Lande kan være tilsluttet EITI på to måder, enten som implementerende lande eller som støttende lande.
Danmark er allerede tilsluttet EITI som støttende medlem.
Det har Danmark været siden oktober 2009.
Imidlertid mener jeg, at beslutningsforslaget bør afvises af følgende grunde:
EITI-initiativet er først og fremmest rettet mod at bistå udviklingslande.
Danmark deltager i EITI som støttende land, fordi vi gerne vil støtte disse lande, hvilket vi gør sammen med en række andre OECD-lande.
Alle øvrige deltagende OECD-lande har samme status som Danmark, bortset fra Norge, der huser EITI-sekretariatet i Oslo.
Mens Danmarks status som støttende land opretholdes uforandret, agter Danmark at optrappe samarbejdet med EITI.
Som noget nyt vil Danmark i 2011 yde finansielle bidrag til organisationen.
I beslutningsforslaget opfordrer Enhedslisten danske virksomheder som DONG Energy og A.P. Møller–Mærsk-gruppen til at tilslutte sig EITI, således som en række multinationale selskaber som f.eks. Shell, BP og Chevron samt Norsk Hydro og Statoil har gjort det.
Efter min vurdering bør regeringen anlægge en åben og positiv tilgang til EITI, som udmærket kan indebære, at man da gerne ser, at danske selskaber i udvindingsindustrien støtter op om EITI.
Det er selvsagt frivilligt.
Ud over et ønske om at støtte udviklingslandene er Enhedslisten interesseret i at skabe øget gennemsigtighed og offentlighed om A.P. Møller–Mærsks og DONG Energy's fiskale betalinger i Danmark.
Skulle Danmark ændre status til implementerende land, ville implikationerne heraf skulle undersøges nærmere.
Der ville antagelig blive behov for at ændre skattelovgivningen, eftersom oplysninger om virksomhedernes skattebetaling i Danmark i dag er fortrolige.
Enhedslisten har i beslutningsforslaget ikke gjort bemærkninger om Grønland.
Grønland er omfattet af det danske supporting country-medlemskab og kan ikke uafhængigt af Danmark få status som implementerende land.
Skulle Grønland ønske fuldt medlemskab, ville også Danmark skulle ændre status.
Grønland ville næppe kunne få adgang til EITI's Trust Fund, som er rettet mod udviklingslandene.
På denne baggrund vil jeg på regeringens vegne afvise beslutningsforslaget.